Usyk verras met geveg teen oud-skopbokser | Netwerk24
Deur Michael Green 05 September 2019 10:07
Oleksandr Usyk is vasbeslote om ook 'n impak as swaargewigbokser te maak. Foto: Getty Images
Oleksandr Usyk, die voormalige onbetwiste junior swaargewig-bokskampioen van die wêreld, het verras met sy keuse van teenstander vir sy debuut as 'n swaargewig.
Die 32-jarige Usyk sal op 12 Oktober in die Wintrust-arena in Chicago teen Tyrone Sprong van Nederland te staan kom.
Sprong het in Maart 2015 begin boks ná 'n baie suksesvolle loopbaan as 'n skopbokser.
Hy is nog onoorwonne ná 14 gevegte en spog met 13 uitklophoue.
Usyk sou aanvanklik verlede November die eerste keer as swaargewig teen Carlos Takam deur die toue geklim het, maar moes hom weens 'n besering aan dié geveg onttrek.
Die gewilde vegter van die Oekraïne het intussen van sy boarm-besering herstel, maar Takam was nie nou weer as teenstander beskikbaar nie.
Takam boks op 14 September teen Craig Lewis. Dis jammer hy boks nie eerder teen Usyk nie, want hoewel hy 'n veteraan is, sou hy moontlik beter teenstand as Sprong gebied het.
Sprong was wel 'n kampioen as skopbokser, maar in die bokskryt het hy nog nie teen enige top-boksers baklei nie.
Usyk was in November verlede jaar laas in aksie toe hy Tony Bellew van Brittanje met 'n tegniese uitklophou in die agtste ronde verslaan het